sagorsarker/bangla-wikipedia huggingface dataset:
ডেভিড নিভন

জেমস ডেভিড গ্রাহাম নিভন (; ১ মার্চ ১৯১০ – ২৯ জুলাই ১৯৮৩) ছিলেন একজন ইংরেজ অভিনেতা ও লেখক। তিনি "আ ম্যাটার অব লাইফ অ্যান্ড ডেথ" ছবিতে স্কোয়াড্রন লিডার পিটার কার্টার, "অ্যারাউন্ড দ্য ওয়ার্ল্ড ইন এইটি ডেজ" ছবিতে ফিলিয়াস ফগ এবং "দ্য পিঙ্ক প্যান্থার" ছবিতে স্যার চার্লস লাইটন চরিত্রে অভিনয়ের জন্য প্রসিদ্ধ। তিনি "সেপারেট টেবলস্‌" (১৯৫৮) ছবিতে অভিনয় করে শ্রেষ্ঠ অভিনেতার জন্য একাডেমি পুরস্কার অর্জন করেন।
লন্ডনে জন্মগ্রহণকারী নিভন হিদারডাউন প্রিপারটরি স্কুল ও স্টুয়ে পড়াশোনা করেন। পরে তিনি স্যান্ডহার্স্টের রয়্যাল মিলিটারি কলেজে সুযোগ পান। স্যান্ডহার্স্টে পড়াশোনার পর তিনি ব্রিটিশ সেনাবাহিনীতে যোগ দেন এবং হাইল্যান্ড লাইট পদাতিক সৈন্যদলের সেকেন্ড লেফটেন্যান্ট পর্যন্ত কমিশন লাভ করেন। অভিনয়ে আগ্রহ জন্মানোর পর তিনি সেনাবাহিনী ত্যাগ করেন এবং হলিউডে চলে যান ও সেখানে কয়েকটি চলচ্চিত্রে ছোট চরিত্রে অভিনয় করেন। তিনি শুরুতে ব্রিটিশ চলচ্চিত্র "দেয়ার গোজ দ্য ব্রাইড" (১৯৩২)-এ অতিরিক্ত শিল্পী হিসেবে কাজ করেন। সেখান থেকে তিনি একজন প্রতিনিধি জোগাড় করেন এবং ১৯৩৩ থেকে ১৯৩৫ সালে কয়েকটি চলচ্চিত্রে ছোট চরিত্রে অভিনয় করেন, তন্মধ্যে রয়েছে মেট্রো-গোল্ডউইন-মেয়ারের "মিউটিনি অন দ্য বাউন্টি" (১৯৩৫)। ছবিটি তাকে পরিচিতি পাইয়ে দেয় এবং তিনি স্যামুয়েল গোল্ডউইনের নজরে আসেন। দ্বিতীয় বিশ্বযুদ্ধ ছড়িয়ে পড়লে তিনি ব্রিটেনে ফিরে আসেন এবং পুনরায় সেনাবাহিনীতে যোগ দেন ও লেফটেন্যান্ট হিসেবে কমিশন লাভ করেন। ১৯৪২ সালে তিনি সুপারমেরিন স্পিটফায়ার যোদ্ধাদের নিয়ে নির্মিত চলচ্চিত্র "দ্য ফার্স্ট অব দ্য ফিউ"-এ অভিনয় করেন।
নিভন ১৯৪৫ সালে ব্রিটিশ চলচ্চিত্র তারকাদের জনপ্রিয়তা জরিপে দ্বিতীয় জনপ্রিয় তারকার স্বীকৃতি পান। তিনি এ সময়ে "আ ম্যাটার অব লাইফ অ্যান্ড ডেথ" (১৯৪৬), ক্যারি গ্র্যান্টের সাথে "দ্য বিশপ্‌স ওয়াইফ" (১৯৪৭), এবং "এনচেন্টমেন্ট" চলচ্চিত্রে অভিনয় করেন, সবকয়টি চলচ্চিত্র সমাদৃত হয়। নিভন পরবর্তী কালে "দি ইলুসিভ পিম্পার্নাল" (১৯৫০), "দ্য টোস্ট অব নিউ অরলিন্স" (১৯৫০), "হ্যাপি গো লাভলি" (১৯৫১), ও "ক্যারিংটন ভি.সি." (১৯৫৫) ছবিতে অভিনয় করেন। তিনি মাইকেল টডের "অ্যারাউন্ড দ্য ওয়ার্ল্ড ইন এইটি ডেজ" ছবিতে ফিলিয়াস ফগ এবং দ্য পিঙ্ক প্যান্থার ছবিতে স্যার চার্লস লাইটন চরিত্রে অভিনয় করেন। অভিনয়ের পাশাপাশিত তিনি লেখালেখিও করেন এবং ব্যবসায়িক সফলতা অর্জন করেন।
জেমস ডেভিড গ্রাহাম নিভন ১৯১০ সালের ১লা মার্চ লন্ডনের বেলগ্রেভ মেনশন্সে জন্মগ্রহণ করেন। তার পিতা এডওয়ার্ড গ্রাহাম নিভন (১৮৭৮-১৯১৫) এবং মাতা হেনরিয়েটা জুলিয়া ডেগাচার। তার জন্ম ১লা মার্চ হওয়ায় এই দিনে পালিত সেন্ট ডেভিডস দিবসের নামানুসারে তার নাম রাখা হয় ডেভিড। নিভন প্রায়ই দাবী করতেন যে তিনি ১৯০৯ সালে স্কটিশ কাউন্টি অ্যাঙ্গাসের কিরিয়েমিরে জন্মগ্রহণ করেছেন, কিন্তু তার জন্ম সনদে তা ভুল প্রমাণ করে।
নিভনের মাতা হেনরিয়েটা ফরাসি ও ওয়েলসীয় বংশোদ্ভূত। তিনি ওয়েলসে জন্মগ্রহণ করেছিলেন। তার পিতা উইলিয়াম ডেগাচার (১৮৪১-১৮৭৯) একজন সেনা কর্মকর্তা ছিলেন, তিনি লেফটেন্যান্ট জেনারেল জেমস ওয়েবারের কন্যা জুলিয়া ক্যারোলিন স্মিথকে বিয়ে করেন। নিভনের মাতামহ উইলিয়াম জুলু যুদ্ধের সময় আইস্যান্ডলোয়ানার যুদ্ধে (১৮৭৯) নিহত হন।
নিভনের পিতা উইলিয়াম নিভন স্কটিশ বংশোদ্ভূত। তার পিতামহ ডেভিড গ্রাহাম নিভন (১৮১১-১৮৮৪) পার্থশায়ারের সেন্ট মার্টিন্‌স গ্রামে বসবাস করতেন। উইলিয়াম প্রথম বিশ্বযুদ্ধে বার্কশায়ার ইয়োম্যানরিতে দায়িত্ব পালন করেন এবং ১৯১৫ সালের ২১শে আগস্ট গালিপলি অভিযান কালে নিহত হন। তাকে তুরস্কের গ্রিন হিল সমাধির বিশেষ স্মারক বিভাগের প্লট এফ. ১০ অংশে সমাহিত করা হয়।
শেইমাস

স্তেফেন ফারেলি (; জন্ম: ২৮ জানুয়ারি ১৯৭৮) একজন ইরিশ পেশাদার কুস্তিগির, অভিনেতা। তিনি ডাব্লিউডাব্লিউই-এর সাথে চুক্তিবদ্ধ, যেখানে তিনি শেইমাস নামে পরিচিত। শেইমাস সাবেক ডাব্লিউডাব্লিউই ইউনাইটেড স্টেটস চ্যাম্পিয়ন এবং ডাব্লিউডাব্লিউই চ্যাম্পিয়ন।
রিচার্ড ড্রাইফাস

রিচার্ড স্টিভেন ড্রাইফাস (; জন্ম: ২৯ অক্টোবর ১৯৪৭) হলেন একজন মার্কিন অভিনেতা। তিনি ১৯৭০-এর দশক থেকে ১৯৯০-এর দশকে জনপ্রিয়তা অর্জন করেন। তিনি "দ্য গুডবাই গার্ল" (১৯৭৮) চলচ্চিত্রে অভিনয় করে শ্রেষ্ঠ অভিনেতার জন্য একাডেমি পুরস্কার অর্জন করেন এবং "মিস্টার হল্যান্ড্‌স ওপাস" (১৯৯৫) চলচ্চিত্রে অভিনয় করে অপর একটি একাডেমি পুরস্কারের মনোনয়ন লাভ করেন। এছাড়া তিনি চলচ্চিত্রে কাজের জন্য একটি গোল্ডেন গ্লোব পুরস্কার ও একটি বাফটা পুরস্কার এবং টেলিভিশনে কাজের জন্য ২০০২ সালে দুটি বিভাগে স্ক্রিন অ্যাক্টরস গিল্ড পুরস্কারের মনোনয়ন লাভ করেন।
ড্রাইফাস অভিনীত উল্লেখযোগ্য চলচ্চিত্রসমূহ হল "আমেরিকান গ্রাফিটি" (১৯৭৩), "জস" (১৯৭৫), "ক্লোজ এনকাউন্টারস অব দ্য থার্ড কাইন্ড" (১৯৭৭), "স্ট্যান্ড বাই মি" (১৯৮৬), "ডাউন অ্যান্ড আউট ইন বেভারলি হিলস" (১৯৮৬), "স্টেকআউট" (১৯৮৭), "অলওয়েজ" (১৯৮৯), এবং "হোয়াট অ্যাবাউট বব?" (১৯৯১)। টেলিভিশনে তার উল্লেখযোগ্য কাজগুলো হল "দ্য ডে রেগন ওয়াজ শট" (২০০১), "দি এডুকেশন অব ম্যাক্স বিকফোর্ড" (২০০১-০২) এবং "উইডস" (২০১০)।
গোলাম মোস্তফা (শহীদ বুদ্ধিজীবী)

অধ্যাপক গোলাম মোস্তফা বাংলাদেশের স্বাধীনতা যুদ্ধের একজন শহীদ বুদ্ধিজীবী। ১৯৭১ সালে পাক হানাদার বাহিনী তাকে ধরে নিয়ে নির্মমভাবে হত্যা করে। রাষ্ট্রীয় ভাবে বাংলাদেশের শহীদ বুদ্ধিজীবী হিসেবে প্রথম দফায় যে ১৯১ জন স্বীকৃতি পেয়েছে, তার মধ্যে তিনি একজন।
গোলাম মোস্তফা ১৯৩৯ সালের ২৩ নভেম্বর ঠাকুরগাঁও জেলার পীরগঞ্জ উপজেলার রঘুুুনাথপুর গ্রামে জন্মগ্রহণ করেন। তিনি রাজশাহী বিশ্ববিদ্যালয় হতে হিসাববিজ্ঞান বিষয়ে এমএ পাশ করেন। মুক্তিযুদ্ধের সময় তিনি পীরগঞ্জ সরকারি কলেজের ভারপ্রাপ্ত অধ্যক্ষ ছিলেন।
গোলাম মোস্তফা মুক্তি সংগ্রাম কমিটির নেতা ছিলেন। ১৯৭১ সালের ১৭ এপ্রিল পাক হানাদার বাহিনী তাকে সহ স্থানীয় কয়েকজন গুরুত্বপূর্ণ মুক্তিকামী ব্যক্তিকে বেয়োনেট চার্জে জর্জরিত করলে ঘটনাস্থলেই তিনিসহ মুক্তি সংগ্রাম কমিটির কয়েকজন সদস্য শাহাদাৎবরণ করেন। ১৭ এপ্রিল দিনটি ঠাকুরগাঁও পীরগঞ্জে গণহত্যা দিবস হিসেবে পরিচিত।
গোলাম মোস্তফার স্মৃতি রক্ষার্থে বাংলাদেশ ডাক বিভাগ তার ছবি সংবলিত জাতীয় ডাকটিকিট প্রকাশ করে। তার স্মরণে পীরগঞ্জ থেকে বোচাগঞ্জ উপজেলা অভিমুখী সড়কটি "শহীদ বুদ্ধিজীবী অধ্যাপক গোলাম মোস্তফা সড়ক" নামে নামকরণ হয়। বাংলা একাডেমী থেকে প্রকাশিত স্মৃতি ১৯৭১-এর তৃতীয় খ-, অক্সফোর্ড এটলাসসহ বিভিন্ন বইয়ে তাকে নিয়ে বহু প্রবন্ধ ছাপা হয়। এছাড়াও ঠাকুরগাঁও সাংবাদিক ফোরাম সম্মাননা সহ অসংখ্য সম্মাননায় ভূষিত হয়েছেন তিনি। শহীদ বুদ্ধিজীবীর রাষ্ট্রীয় তালিকা প্রকাশ হওয়ার পর তার সমাধিস্থল সংস্কার করে রাষ্টীয় উদ্যোগে স্মৃতিস্তম্ভ নির্মাণ করা হয়েছে।
তার স্ত্রীর নাম বেগম আনোয়ারা মোস্তফা, তিনি পীরগঞ্জ উপজেলা একাত্তরের ঘাতক দালাল নির্মূল কমিটির সাবেক আহ্বায়ক ছিলেন। এই দম্পতির তিন সন্তান রয়েছে। ছোট ভাই মোঃ গোলাম হোসেন পীরগঞ্জ পৌরসভার সাবেক মেয়র ছিলেন।
বিপিনবিহারী দাস

বিপিনবিহারী দাস ভারতের প্রথম সম্পূর্ণ দেশীয় প্রযুক্তিকে কাজে লাগিয়ে প্রথম মোটর গাড়ি নির্মাণ করেন। তার গাড়িটির নামও ছিল স্বদেশী। 
তিনি কলকাতার বালিগঞ্জ ফাঁড়ি কাছে একটি ছােট্ট মোটর সারানোর কারখানার ছিলেন। এখানেই তিনি একক প্রচেষ্টায় অন্তত তিনখানা মোটর গাড়ি এবং ইঞ্জিন বানিয়েছিলেন। তার তৈরি প্রথম স্বদেশি মোটরকার ক্রেতা ছিল বেনারস হিন্দু ইউনিভার্সিটি এবং সে গাড়ি ব্যবহার করতেন মতিলাল নেহেরু ও মদনমোহন মালব্য। তার তৈরি আরেকটি গাড়ি কিনেছিল কলকাতা কর্পোরেশন। সেই গাড়িটির নাম্বার ছিল ৩৫৯৭৭। যদিও তার মােটর নির্মাণের উদ্যোগ প্রত্যাশিত প্রশংসা পায়নি। তিনি গােয়ালিয়র রাজ্যের জন্যও একটি গাড়ি নির্মাণ করেন। সেটিও বহুকাল সন্তোষজনকভাবে চলে। ১৯৩৮ সালের এপ্রিল মাসে কলকাতার বিশ্বকর্মা বলে পরিচিত এই ব্যক্তির জীবনাবসান হয়।
খারান জেলা

খারান জেলা (উর্দু এবং ) পাকিস্তানের বেলুচিস্তান প্রদেশের একটি জেলা।
২০১৭ সালের পাকিস্তান জেলা শিক্ষা প্রতিষ্ঠানের পরিসংখ্যান ক্রমানুযায়ী, শিক্ষা খাত সূচীতে ১৪১টি প্রতিষ্ঠানের মধ্যে খারান এর অবস্থান ১১০ তম। তবে শিক্ষা পরিসংখ্যান হিসাবটি মূলতঃ জেলার শিক্ষা, লিঙ্গ সমতা এবং ধারণার বিষয়টি বিবেচনা করে থাকে।
ইন্সতিতুসিওন লিব্রে দে এন্সেনিয়াঞ্জা

লা ইন্সতিতুসিওন লিব্রে দে এন্সেনিয়াঞ্জা (আইএলই) অথবা "শিক্ষার মুক্ত প্রতিষ্ঠান" স্পেনে অর্ধ শতাব্দী ধরে (১৮৯৬–১৯৩৬) চলমান একটি শিক্ষামূলক প্রকল্প ছিল। এই প্রতিষ্ঠান ক্রাউজিজমের দর্শনের মাধ্যমে অনুপ্রাণিত একটি প্রতিষ্ঠান, এই প্রতিষ্ঠানটি সর্বপ্রথম জুলিয়ান সানজেল দেল রিও মাদ্রিদের কমপ্লুতেন্সে বিশ্ববিদ্যালয়ে পরিচয় করিয়ে দেন এবং পরবর্তীকালে তিনি সেই বিশ্ববিদ্যালয় থেকে বেরিয়ে আসার পরও এটি স্পেনের বুদ্ধিজীবী মানুষদের জীবনের উপর উল্লেখযোগ্য প্রভাব ফেলতে থাকে।
এই প্রতিষ্ঠানটি ১৮৭৬ সালে ফ্রাঞ্চিস্কো হিনের দে লোস রিওস, হুমেরসিন্দো আজকারাতে, তেওদোরো সাইঞ্জ এবং নিকোলাস সাকমেরনসহ একটি বিশ্ববিদ্যালয়ের অধ্যাপকদের নিয়ে একটি গ্রুপ প্রতিষ্ঠিত হয়েছিল, যারা একাডেমিক স্বাধীনতা অর্জনের জন্য মাদ্রিদের প্রধান বিশ্ববিদ্যালয় ক্যাম্পাস থেকে নিজেদের সরিয়ে নিয়েছিল। তারা যেকোনো সরকারি ধর্মীয় নীতি, নৈতিক ও রাজনৈতিক ক্ষমতা তাদের শিক্ষায় সামঞ্জস্য করতে অস্বীকৃতি জানায়। এর ফলস্বরূপ, বিশ্ববিদ্যালয় স্তরের নির্দেশনা থেকে শুরু করে প্রাথমিক ও মাধ্যমিক শিক্ষা পর্যায়ে তাদের কার্যক্রম সম্প্রসারিত করে। অতঃপর তারা একটি সেক্যুলার প্রাইভেট শিক্ষাপ্রতিষ্ঠান গড়ে তোলার মাধ্যমে রাজ্য খাতের বাইরে তাদের শিক্ষা কার্যক্রম চালিয়ে যেতে থাকে।
মন্তেশ্বর বিধানসভা কেন্দ্র

মন্তেশ্বর (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র। 
ভারতের সীমানা পুনর্নির্ধারণ কমিশনের নির্দেশিকা অনুসারে, ২৬৩ নং মন্তেশ্বর বিধানসভা কেন্দ্রটি বাঘসান, ভাগড়া, মুলগ্রাম, দেনুর, জামনা, কুসুমগ্রাম, মাঝেরগ্রাম, মামুদপুর-১, মামুদপুর-2, মন্তেশ্বর, পিপলান এবং শুশুনিয়া গ্রাম পঞ্চায়েত গুলি মন্তেশ্বর সমষ্টি উন্নয়ন ব্লক এবং বড়পলাশন-১, বড়পলাশন-২, বোহার-১, বোহার-২, বিজুর-১, বিজুর-২ এবং সাতগাছিয়া-১ গ্রাম পঞ্চায়েত গুলি মেমারি-২ সমষ্টি উন্নয়ন ব্লক গুলির অন্তর্গত।
মন্তেশ্বর বিধানসভা কেন্দ্রটি ৩৯ নং বর্ধমান-দূর্গাপুর লোকসভা কেন্দ্র এর অন্তর্গত। পূর্বে এই কেন্দ্রটি কাটোয়া লোকসভা কেন্দ্র এর অন্তর্গত।
২০০৬ সালের বিধানসভা নির্বাচনে, সিপিআই (এম) এর চৌধুরী মহ. হেদায়াতুল্লাহ মন্তেশ্বর কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের নারায়ণ হাজরা চৌধুরী কে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ২০০১, ১৯৯৬ এবং ১৯৯১ সালে সিপিআই (এম) এর আবু আয়েস মণ্ডল তৃণমূল কংগ্রেসের নারায়ণ হাজরা চৌধুরীকে, কংগ্রেসের দেবব্রত রায়কে এবং কংগ্রেসের বিষেশ্বর ভট্টাচার্যকে পরাজিত করেন। সিপিআই (এম) এর হেমন্ত রায় ১৯৮৭ সালে কংগ্রেসের গৌর গোপাল রায়কে, ১৯৮২ এবং ১৯৭৭ সালে কংগ্রেসের তুহিন সামন্তকে পরাজিত করেন।
১৯৭২ সালে কংগ্রেসের তুহিন সামন্ত জয়ী হন। ১৯৭১ এবং ১৯৬৯ সালে সিপিআই (এম) এর কাশিনাথ হাজরা চৌধুরী জয়ী হন। ১৯৬৭ সালে কংগ্রেসের এন.সি. চৌধুরী জয়ী হন। সিপিআই এর সৈয়দ আবুল মনসুর হাবিবুল্লাহ ১৯৬২ সালে জয়ী হন। নির্দলের ভক্ত চন্দ্র রায় ১৯৫৭ সালে জয়ী হন। স্বাধীন ভারতের প্রথম নির্বাচন ১৯৫১ সালে, কংগ্রেসের আনন্দ প্রসাদ মণ্ডল জয়ী হন।
ইওয়াখিম ফ্রাংক

ইওয়াখিম ফ্রাংক (; জন্ম ১২ই সেপ্টেম্বর, ১৯৪০) জার্মান-মার্কিন জীববিজ্ঞানী এবং রসায়নে নোবেল পুরস্কার বিজয়ী। তিনি কলম্বিয়া বিশ্ববিদ্যালয়ের সাথে যুক্ত ছিলেন। তিনি একক-কণা হিম-ইলেকট্রন অণুবীক্ষণ (ক্রায়ো-ইলেক্ট্রন মাইক্রোস্কপি ক্রায়ো-ইএম) ক্ষেত্রের প্রতিষ্ঠাতা হিসাবে পরিচিত, যার জন্য তিনি জাক দ্যুবোশে এবং রিচার্ড হেন্ডারসনের সাথে যৌথভাবে ২০১৭ সালে রসায়নে নোবেল পুরস্কার লাভ করেন। তিনি ব্যাকটেরিয়া এবং সুকেন্দ্রিক জীবের রাইবোসোমের গঠন ও ক্রিয়া বিষয়ে উল্লেখযোগ্য অবদান রাখেন।
ক্রায়ো-ইলেক্ট্রন মাইক্রোস্কোপি আবিষ্কারের জন্য ২০১৭ সালের রসায়নে নোবেল জিতেছিলেন ইওয়াখিম ফ্রাংকসহ তিন বিজ্ঞানী। অন্য দুজন হলেন জাক দ্যুবোশে ও রিচার্ড হেন্ডারসন। বলা হয়েছে, ক্রায়ো-ইলেক্ট্রন মাইক্রোস্কোপিতে ইলেক্ট্রন বিমকে ব্যবহার করে কোষের ক্ষুদ্রাণুক্ষুদ্র কাঠামো পরীক্ষা করা সম্ভব। একইসঙ্গে, ক্রায়ো-পদ্ধতির মাধ্যমে কোষকে ফ্রিজ করে তাকে পরীক্ষা করা সম্ভব করে দেখিয়েছেন এই তিন বিজ্ঞানী। নোবেল কমিটির মতে, এতদিন ডাই করিয়ে কোষের বিভিন্ন কার্যপ্রক্রিয়া পরীক্ষা করা হতো। কিন্তু, এ পদ্ধতিতে অত্যন্ত সহজেই তা স্বাভাবিকভাবেই সম্ভব হবে। এই প্রক্রিয়া জীবের রসায়ন বুঝতে ও বিভিন্ন ওষুধ তৈরি করতে সাহায্য করবে বলে জানিয়েছে নোবেল কমিটি।
রয়্যাল স্প্যানিশ ফুটবল ফেডারেশন

রয়্যাল স্প্যানিশ ফুটবল ফেডারেশন (, ; এছাড়াও সংক্ষেপে আরএফইএফ নামে পরিচিত) হচ্ছে স্পেনের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯০৯ সালের ১৪ই অক্টোবর তারিখে প্রতিষ্ঠিত হয়েছে। এটি প্রতিষ্ঠার ৪৫ বছর পর ১৯৫৪ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এই সংস্থার সদর দপ্তর স্পেনের রাজধানী মাদ্রিদে অবস্থিত।
এই সংস্থাটি স্পেনের পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে লা লিগা, কোপা দেল রে এবং স্পেনীয় সুপার কাপের মতো প্রতিযোগিতার সকল কার্যক্রম পরিচালনা করে। বর্তমানে রয়্যাল স্প্যানিশ ফুটবল ফেডারেশনের সভাপতির দায়িত্ব পালন করছেন লুইস রুবিয়ালেস এবং সাধারণ সম্পাদকের দায়িত্ব পালন করছেন আন্দ্রেও কাম্পস।
মেরুথ

মেরুথ (, ) ভারতের উত্তরপ্রদেশ রাজ্যের একটি শহর। এটি এই অঞ্চলের একটি প্রাচীন শহর এবং কাছাকাছি পাওয়া সিন্ধু সভ্যতার প্রত্নস্থল এই এলাকায় প্রাচীন বসতি স্থাপনের কথা উল্লেখ করে। শহরটি জাতীয় রাজধানী নতুন দিল্লীর ৭০ কিলোমিটার (৪৩ মাইল) উত্তরে এবং রাজ্যের রাজধানী লখনউয়ের ৪৫৩ কিলোমিটার (২৮১ মাইল) উত্তর-পশ্চিমে অবস্থিত।
২০১১ সালের হিসাবে মিরাট ভারতের ৩৩ তম জনবহুল শহুরে এলাকা এবং ২৬ তম জনবহুল শহর। এটি বিশ্বের বৃহত্তম শহর ও শহুরে অঞ্চলের তালিকায় ২০০৬ সালে ২৯২ তম স্থান পেয়েছে এবং অনুমান করা হচ্ছে ২০২০ সালে এটি ২৪২ পদে স্থান পাবে। শহরটি ১৪১.৮৯ কিলোমিটার (৫৪.৭৮ বর্গ মাইল) পৌর এলাকায় (২০০১ সালের হিসাবে) এবং ৩৫.৬৮ বর্গ কিমি (৩,৫৬৮.০৬ হেক্টর) ক্যান্টনমেন্ট এলাকায় আচ্ছাদিত। এই শহরটি ক্রীড়া সামগ্রীর বৃহত্তম প্রযোজক এবং ভারতে বাদ্যযন্ত্রগুলির বৃহত্তম প্রযোজক। এই শহরটি উত্তর প্রদেশের উত্তর অঞ্চলের শিক্ষা কেন্দ্র, এবং "স্পোর্টস সিটি অফ ইন্ডিয়া" হিসাবেও পরিচিত। ব্রিটিশ ঔপনিবেশিক শাসনের বিরুদ্ধে ১৮৫৭ সালের বিদ্রোহের শুরু স্থান হিসাবে এটি বিখ্যাত ছিল।
শহরটি হয়তো 'মায়রাস্ট্র' (সংস্কৃত: মায়রাত্র্র), ময়াসুর রাজ্যের রাজধানী, মন্ডোদারের পিতা ও রাবণের শ্বশুরের নাম বহন করে। এই নাম হয়তো মৈরাষ্ট্র , মাই-দন্ত-ক-খেরা, মৈরাথ এবং মিরাটের মধ্যে পরিবর্তিত হতে পারে।
অন্য বর্নণা মতে মায়া (সূরা), একজন বিশিষ্ট স্থপতি হিসাবে রাজা যুধিষ্ঠিরের কাছ থেকে জমি পেয়েছিলেন, যার উপর মিরাট শহর এখন অবস্থিত এবং তিনি এই স্থানটি মায়ারাষ্ট্র নামে উল্লেখ করেন, পরে সময়ের সাথে সাথে মায়ারাষ্ট্র নামটি থেকে মিরাট নামটির উৎপত্তি হয়। এছাড়াও বলা হয় শহরটি ইন্দ্রপ্রস্থের রাজা মহীপালের রাজত্বের একটি অংশ গঠন করত এই শহরটি এবং তার নাম মিরাট শব্দটির সাথে যুক্ত।
মিরাট বিভিন্ন ঐতিহ্যগত এবং আধুনিক শিল্পের সঙ্গে পশ্চিমা উত্তর প্রদেশের গুরুত্বপূর্ণ শিল্প শহরগুলির মধ্যে অন্যতম। ঐতিহ্যগতভাবে তাঁতের কাজ এবং কাঁচি শিল্পের জন্য পরিচিত। উত্তর ভারতে প্রথম শহরগুলির মধ্যে মিরাট ছিল একটি, যেখানে ১৯ শতকের সময় প্রকাশনা সংস্থা স্থাপন করা হয়েছিল। শহরটি ১৮৬০ এবং ১৮৭০ এর দশকে বাণিজ্যিক প্রকাশনার একটি প্রধান কেন্দ্র ছিল।
মিরাট এমন একটি সমৃদ্ধ কৃষি এলাকা যেখানে কৃষির জন্য উপযুক্ত নয় এমন বহু জমি রয়েছে। দিল্লির নিকটবর্তী হওয়ার কারণে এটি শিল্পের জন্য আদর্শ স্থান। এটি ৫২০ টি ক্ষুদ্র, ছোট এবং মাঝারি মাপের শিল্পের স্থান। ২০০৬ সালের আগস্ট মাস পর্যন্ত মিরাটে প্রায় ১৫,৪১০ টি ছোট ইউনিট এবং ৭,৯২২ কুটিরশিল্পসহ প্রায় ২৩,৫৭১ টি শিল্প ইউনিট রয়েছে।
শহরে বিদ্যমান শিল্পগুলির মধ্যে টায়ার, বস্ত্র, ট্রান্সফরমার, চিনি, মদ, রাসায়নিক, প্রকৌশল, কাগজ, প্রকাশনা এবং ক্রীড়া সামগ্রী উৎপাদন অন্তর্ভুক্ত রয়েছে। সম্ভাব্য শিল্প হিসাবে আইটি এবং আইটিইএস অন্তর্ভুক্ত।
উত্তর প্রদেশ রাজ্য শিল্প উন্নয়ন কর্পোরেশন (ইউপিএসআইডিসি) শহরের দুটি শিল্প এস্টেট স্থাপন করেছে, এগুলি হল- পার্তাপুর ও উদ্যোগপুরম।
১৯২৯ লা লিগা

১৯২৯ লা লিগা (এছাড়াও ১৯২৯ প্রিমেরা দিভিসিওন নামে পরিচিত) স্পেনের পেশাদার ফুটবল লিগের শীর্ষ স্তর লা লিগার উদ্বোধনী মৌসুম ছিল। এই মৌসুমটি ১৯২৯ সালের ১০ই ফেব্রুয়ারি তারিখে শুরু হয়ে ২৩শে জুন তারিখে সম্পন্ন হয়েছিল। আতলেতিকো মাদ্রিদের স্পেনীয় আক্রমণভাগের খেলোয়াড় ভিসেন্তে পালাসিওস গোন্সালেস এই মৌসুমের প্রথম গোল করেছিলেন।
এই মৌসুমে ২৫ পয়েন্ট অর্জন করে বার্সেলোনা প্রথম ক্লাব হিসেবে লা লিগার শিরোপা জয়লাভ করেছিল। রিয়াল সোসিয়েদাদের স্পেনীয় আক্রমণভাগের খেলোয়াড় পাকো বিয়েন্সাবাস ১৭ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।
প্রতিটি ক্লাব একে অপরের বিরুদ্ধে দুইটি ম্যাচে মুখোমুখি হয়েছিল; একটি নিজেদের মাঠে এবং অপরটি প্রতিপক্ষ দলের মাঠে। ক্লাবগুলো প্রতিটি জয়ের জন্য দুই পয়েন্ট এবং ড্রয়ের জন্য এক পয়েন্ট করে অর্জন করেছিল। যদি দুই বা ততোধিক ক্লাব সমান পয়েন্ট অর্জন করে থাকে, তবে হেড-টু-হেড ফলাফলের ভিত্তিতে পয়েন্ট তালিকায় তাদের অবস্থান নির্ধারণ করা হয়েছিল। সর্বাধিক পয়েন্ট অর্জনকারী ক্লাবটি চ্যাম্পিয়ন হিসেবে শিরোপা জয়লাভ করেছিল এবং সর্বনিম্ন পয়েন্ট অর্জনকারী ক্লাবটি সেহুন্দা দিভিসিওনের চ্যাম্পিয়ন ক্লাবের বিরুদ্ধে দুই লেগের অবনমন/উন্নয়ন প্লে-অফে অংশগ্রহণ করেছিল, যেখানে বিজয়ী ক্লাব পরবর্তী মৌসুমে লা লিগায় অংশগ্রহণের জন্য উত্তীর্ণ হয়েছিল।
১৯২৮ সালে জাতীয় লিগ তৈরির ব্যর্থতার পর, দলগুলো দুটি অসম্পূর্ণ লিগে বিভক্ত হয়ে যায়; অবশেষে সকল ক্লাব একত্রে রয়্যাল স্প্যানিশ ফুটবল ফেডারেশনের সাথে একত্রিত এই লিগ তৈরিতে সম্মতি প্রকাশ করে। পরবর্তীকালে নিশ্চিত করা হয় যে, প্রথম স্তরের লিগে স্পেনীয় চ্যাম্পিয়নশিপ (আরেনাস, অ্যাথলেটিক বিলবাও, বার্সেলোনা, রিয়াল মাদ্রিদ, রিয়াল সোসিয়েদাদ এবং রেয়াল ইউনিয়ন) এবং কমপক্ষে একটি ফাইনালে অংশগ্রহণকারী তিনটি ক্লাব (আতলেতিকো মাদ্রিদ, এস্পানিওল এবং এউরোপা) যোগদান করবে।
বাকি ১টি ক্লাব বাছাইপর্বের মাধ্যমে নির্ধারণ করা হয়েছিল; যেখানে বিজয়ী ক্লাব রেসিং সান্তান্দের লা লিগায় যোগদান করেছিল এবং অংশগ্রহণকারী বাকি ক্লাবগুলো রেসিং মাদ্রিদের সাথে সেহুন্দা দিভিসিওনে অংশগ্রহণ করেছিল। এই মৌসুমে ১০টি ক্লাব প্রতিদ্বন্দ্বিতা করেছিল।
<onlyinclude></onlyinclude>
এলি গোল্ডিং অর্জিত পুরস্কার ও মনোনয়ন তালিকা

ব্রিটিশ গায়িকা এলি গোল্ডিং ৬৬টি মনোনয়ন থেকে ১৭টি পুরস্কার অর্জন করেছেন। তার অর্জিত পুরস্কারগুলোর মধ্যে রয়েছে চারটি বিএমআই লন্ডন এ্যাওয়ার্ডস, দুইটি ব্রিট এ্যাওয়ার্ড (দুই গ্ল্যামার এ্যাওয়ার্ড, একটি এমটিভি ইতালিয়ান এ্যাওয়ার্ড, এক এনআরজে মিউজিক এ্যাওয়ার্ড এবং এক কিউ এ্যাওয়ার্ডসহ)। ৫৮তম বার্ষিক গ্র্যামি এ্যাওয়ার্ডসে সেরা পপ একক পরিবেশনা বিভাগে গ্র্যামি এ্যাওয়ার্ডের জন্য মনোনিত হয়েছিলেন।
বিবিসি মিউজিক এ্যাওয়ার্ডস হল বিবিসির প্রারম্ভিক পপ সঙ্গীত পুরস্কার, যা ২০১৫ সালে বিগত ১২ মাসে সঙ্গীতীয় অর্জনগুলো উদযাপনের জন্য অনুষ্ঠিত হয়েছিল।
"বিলবোর্ড" মিউজিক এ্যাওয়ার্ডস "বিলবোর্ড" প্রকাশিত রেকর্ড চার্টের ওপর ভিত্তি করে শিল্পীদের যুক্তরাষ্ট্রে বাণিজ্যিক পরিবেশনার জন্য সম্মানিত করার জন্য অনুষ্ঠিত হয়। পুরস্কারগুলো প্রদান করা হয় নিলসেন সাউন্ডস্ক্যান এবং নিলসেন ব্রডকাস্ট ডাটা সিস্টেমস কর্তৃক রেডিও তথ্যের ওপর ভিত্তি করে। গোল্ডিং এখন পর্যন্ত এরজন্য পাঁচবার মনোনিত হয়েছেন।
বিএমআই এ্যাওয়ার্ড প্রতিবছর বিভিন্ন "ধরনের" সঙ্গীতরচয়িতাদের পুরস্কৃত করার জন্য ব্রডকাস্ট মিউজিক, ইনকর্পোরেট কর্তৃক আয়োজিত হয়ে থাকে। গোল্ডিং পাঁচবার মনোনিত হয়ে চারবার পুরস্কারটি অর্জন করেছেন।
ব্রিট এ্যাওয়ার্ড হলো ব্রিটিশ ফোনোগ্রাফিক ইন্ড্রাস্টির বার্ষিক পপ সঙ্গীত পুরস্কার, যা আমেরিকান গ্র্যামি এ্যাওয়ার্ডের সমতুল্য। এগারো মনোনয়ন পেয়ে গোল্ডিং দুইবার পুরস্কারটি অর্জন করেছেন।
নেলসন (ক্রিকেট)

নেলসন হ'ল ক্রিকেট অপ্রচলিত পরিভাষা এবং কুসংস্কার।
এই নামটি ক্রিকেটে কোন দল বা ব্যক্তির ব্যক্তিগত স্কোর ১১১ বা এর গুনিতক (ডাবল নেলসন, ট্রিপল নেলসন, ইত্যাদি হিসাবে পরিচিত) স্কোরগুলিকে বোঝাতে প্রয়োগ করা হয়। 
নামটি এসেছে ব্রিটিশ রয়াল নেভির ভাইস-এডমিরাল নেলসনের নাম থেকে। কথিত আছে, জীবনের শেষ পর্যায়ে নেলসনের কেবল একটি করে চোখ,হাত,পা অবশিষ্ট ছিল। তবে পায়ের তথ্যটা ভুল। এখন অন্যভাবে তাই এইটাকে ব্যাখা করার চেষ্টা করা হয়
"One Eye, One Arm, One Ambition"
"One Eye, One Arm, One Arsehole"
ইংলিশ ক্রিকেটের অনেকেই এজন্য নেলসন (১১১), ডাবল নেলসন (২২২), ট্রিপল নেলসন (৩৩৩) কে অশুভ মনে করেন। এই দূর্ভাগ্য দূর করার জন্য এই রান আসলেই অনেকে তাদের পা মাটি থেকে তুলে ফেলেন ইংরেজ আম্পায়ার ডেভিড শেপার্ড এদের মধ্যে অন্যতম। আম্পায়ারদের মাঠে থাকাকালীন সময়ে পা মাটি থেকে তুলে রাখা সম্ভব না। এজন্যই নেলসন নাম্বার আসলেই (বিশেষ করে ১১১/১,২২২/২ ) তিনি লাফালাফি কিংবা দ্রুত পা পরিবর্তন করতেন যাতে বেশিক্ষণ তার পা মাটিতে না থাকে।
ছিন্নমুণ্ডা

ছিন্নমুণ্ডা হলেন একজন বৌদ্ধ দেবী। তার গুণাবলি ও মূর্তিকল্প হিন্দু দেবী ছিন্নমস্তার অনুরূপ। ছিন্নমুণ্ডার প্রতিকৃতিতে প্রায়শই দুই পাশে তার দুই মুণ্ডহীনা ভগিনী মেখলা ও কনখলাকে দেখা যায়। ভারতীয় বৌদ্ধ তান্ত্রিক ধারায় এঁরা ৮৪ জন মহাসিদ্ধার অন্যতম।
নারীর যৌনতা (মানব)

স্ত্রীর যৌনতা, যৌন পরিচয় এবং যৌন আচরণ, শারীরবৃত্তীয়, মানসিক, সামাজিক, সাংস্কৃতিক, রাজনৈতিক এবং যৌন কার্যকলাপের আধ্যাত্মিক বা ধর্মীয় দিকসহ আচরণ এবং প্রক্রিয়াগুলির বিস্তৃত পরিসরে এর অন্তর্ভুক্ত। মানব যৌনতার একটি অংশ হিসাবে স্ত্রীর যৌনতা বিভিন্ন দিক এবং মাত্রা, নীতিশাস্ত্র, নৈতিকতা, এবং ধর্মতত্ত্ব নীতি দ্বারা সংযত করা হয়েছে। প্রায় যেকোন ঐতিহাসিক যুগে এবং সংস্কৃতিতে, সাহিত্য এবং চাক্ষুষ শিল্প সহ, জনপ্রিয় সংস্কৃতিসহ শিল্পগুলি মানব যৌনতা সম্পর্কিত একটি সমাজের দৃষ্টিভঙ্গির একটি উল্লেখযোগ্য অংশ উপস্থাপন করে, যা উভয় অন্তর্নিহিত(গোপন) এবং সুস্পষ্ট(অতিরিক্ত) দিক অন্তর্ভুক্ত করে এবং নারীর যৌনতা এবং আচরণ প্রকাশ করে।
বেশিরভাগ সমাজগুলিতে এবং আইনি বিচার বিভাগগুলিতে, আইনি বিধিনিষেধসহ যৌন আচরণের অনুমতি দেওয়া আছে। যৌনতা বিশ্বজুড়ে সংস্কৃতি ও অঞ্চল জুড়ে পরিবর্তিত হয় এবং ইতিহাস জুড়ে ক্রমাগত পরিবর্তিত হয়েছে এবং এটি স্ত্রীর যৌনতার ক্ষেত্রেও প্রযোজ্য। স্ত্রীর যৌনতার দিকগুলি জৈবিক লিঙ্গের, শরীরের চিত্র, স্ব-সম্মান, ব্যক্তিত্ব, যৌন অভিযোজন, মূল্য এবং মনোভাব, লিঙ্গ ভূমিকা, সম্পর্ক, কার্যকলাপ বিকল্প এবং যোগাযোগ সম্পর্কিত বিষয়গুলি অন্তর্ভুক্ত করে।
রাগমোচন, বা যৌন ক্লাইমেক্স, যৌন প্রতিক্রিয়া চক্রের সময় সংক্রামিত যৌন উত্তেজনােয় হঠাৎ স্রাব, এর ফলে পরিশ্রমী তীব্র পুলক অনুভব করে পেলভিক অঞ্চলের পেশী সংকোচন হয়। যোনিপথে সঙ্গমের সময়ে বিভিন্ন কারণে নারীদের রাগমোচন প্রায় হয়না বললেই চলে। মায়ো ক্লিনিক বলেছেন: "রাগমোচনগুলি তীব্রতায় পরিবর্তিত হয়, এবং নারীরা তাদের রাগমোচনের ফ্রিকোয়েন্সি এবং প্রচণ্ড উত্তেজনা বাড়াতে প্রয়োজনীয় উত্তেজনার পরিমাণে পরিবর্তিত হয়।" উপরন্তু, রাগমোচন অর্জন করার জন্য কিছু নারীদের একাধিক ধরনের যৌন উত্তেজনার প্রয়োজন হতে পারে।
নারীদের মধ্যে রাগমোচন সাধারণত দুটি বিভাগে বিভক্ত করা হয়েছে: ক্লিটেরাল এবং যোনি (বা জি স্পট) রাগমোচন। ৭০-৮০% নারীদের প্রচণ্ড উত্তেজনা অর্জনের জন্য সরাসরি ভগাঙ্কুর এর উদ্দীপনা প্রয়োজন, যদিও পরোক্ষ ভগাঙ্কুর এর উদ্দীপনা যথেষ্ট হতে পারে। ভগাঙ্কুর রাগমোচন অর্জন করা সহজ কারণ ভগাঙ্কুরের গ্ল্যান্স , বা পুরো ভগাঙ্কুর হিসাবে, ৮০০০ এরও বেশি সংবেদনশীল স্নায়বিক পেশী রয়েছে, যা মানব পুরুষ লিঙ্গে উপস্থিত হিসাবে অনেক (বা কিছু ক্ষেত্রে) পেশীর সমান। যেহেতু ভগাঙ্কুর পুরুষ শিশ্নের সমসংস্থা হয়, এটি যৌন উদ্দীপনা পেতে তার ক্ষমতা সমতুল্য।
যদিও যোনি রাগমোচনগুলি অর্জন করা বেশ কঠিন, জি স্পট এলাকা সঠিকভাবে উত্তেজিত হলে রাগমোচন সৃষ্টি করতে পারে। জি স্পট এর অস্তিত্ব এবং একটি স্বতন্ত্র কাঠামো হিসাবে অস্তিত্বটি এখনও বিতর্কের অধীনে রয়েছে, কারণ এটির অবস্থানটি নারী থেকে নারীর মধ্যে পরিবর্তিত হতে পারে, কিছু মহিলাদের মধ্যে এটি অযৌক্তিক বলে মনে হয় এবং এটি হ'ল ভগাঙ্কুরের বাড়তি অংশ হতে পারে এবং তাই যোনি রাগমোচন সংঘটিত হয়।
এটি স্তনবৃন্ত, যোনি এবং জরায়ুমুখ এর উদ্দীপনা হিসাবে স্তনবৃন্তগুলির উদ্দীপনাকে মস্তিষ্কের একই এলাকা সক্রিয় করে এবং কিছু মহিলাদের কেবল স্তনবৃন্ত উদ্দীপনা থেকেই রাগমোচন হতে পারে।
নারীরা একাধিক রাগমোচন অর্জন করতে সক্ষম। 'একাধিক' অর্থ একাধিক রাগমোচন,একটির পরে অবিলম্বে আরেকটি, যখন একের পর এক মানে রাগুমোচন গুলি পরস্পর একের পর এক হয়ে থাকে তবে কয়েক মিনিটের বিরতি থাকে। যদিও একাধিক রাগমোচন খুব কমই অভিজ্ঞ হয়, তবে অসম্ভব নয়। লেখক মার্ক লেভিসন এটিকে নারীদের চূড়ান্ত অর্জন বলে বিবেচনা করেছেন।
পাঁচশালা বন্দোবস্ত

পাঁচশালা বন্দোবস্ত হচ্ছে ভারতবর্ষে ইংরেজ শাসনকালে রাজস্ব সংগ্রহের কার্যক্রম। যা হেস্টিংসের ভূমিরাজস্ব ব্যবস্থা  নামে পরিচিত।
হেস্টিংসের ভূমিরাজস্ব ব্যবস্থা বা [Land-Revenue Reforms of Warren Hastings]
১৭৬৫ সালে ইস্ট ইন্ডিয়া কোম্পানি মুঘল সম্রাট হতে দেওয়ানী লাভ করে বাংলায় রাজস্ব ক্ষমতা গ্রহণ করার সাথে শুরু হয়ে যায় বাঙালী তথা কৃষকদের উপর নির্যাতনের স্মরণাতীত কালের ভয়াবহতম অধ্যায়ের।শুরু হয় ইংরেজ দ্বারা বাঙ্গালীদের (কৃষকের) উৎপাদিত ফসল গুদামজাত করে কৃত্রিম পরিকল্পিত সংকটে ফেলে নিম্নবিত্ত বাঙালীদের ভিটেমাটি থেকেও তাড়ানাের প্রতিযােগিতা। ফলে দেখা দিল ইতিহাসের ভয়াভহ দুর্ভিক্ষ, যা ১১৭৬ বাংলায় (১৭৭০ খ্রিঃ সন) হয়েছিল বলে ইতিহাসে "ছিয়াত্তরের মন্বন্তর" নামে পরিচিত।
এ দুর্ভিক্ষ বাংলার মােট জনসাধারণের এক তৃতীয়াংশের মৃত্যু ঘটলেও পরিসংখ্যানে দেখা যায়, ইংরেজরা কৃষকদের নিকট থেকে জোর পূর্বক রাজস্ব আদায়ে পিছিয়ে ছিলনা।দুর্ভিক্ষের পূর্বে ১৭৬৮ খ্রিষ্টাব্দে বাংলাদেশএর রাজস্ব ছিলাে ১,৫২০৪৮৫৬ টাকা, কিন্তু দুর্ভিক্ষের পর ১৭৭১ খ্রিষ্টাব্দে প্রদেশের এক তৃতীয়াংশ মানুষ মৃত্যু মুখে পতিত হওয়ার পরও মােট রাজস্ব বৃদ্ধি পেয়ে দাঁড়ায় ১,৫৭২৬৫৭৬ টাকায়। William Wilson Hunterকৃত The Annals of Rural Bengal এবং সুপ্রকাশ রায় কৃত, ভারতের কৃষক বিদ্রোহ, প্রথম খণ্ড পৃঃ ১৫)
এরপরও সন্তুষ্ট নয় ইংরেজরা, তাই পাঁচশালা বন্দোবস্ত, একশালা বন্দোবস্ত, দশশালা বন্দোবস্ত এবং শেষ পর্যন্ত ১৭৯৩ খ্রিষ্টাব্দে গভর্নর জেনারেল লর্ড কর্নওয়ালিশ চার্লস কর্নওয়ালিস জমিদার কর্তৃক বাংলার নিম্নবিত্ত এবং কৃষকদের উপর শােষণ ও নির্যাতনের স্থায়ী ব্যবস্থা হিসেবে চিরস্থায়ী বন্দোবস্ত প্রতিষ্ঠা করা হয়।
এ বন্দোবস্ত অনুযায়ী জমিদাররা আদায়কৃত রাজস্বের নয়দশমাংশ কোম্পানীর কাছে প্রদানের ব্যবস্থা হয়। জমিদাররা শারীরিক মানসিক নির্যাতনের মাধ্যমে সর্বশক্তি নিয়ােগ করে রাজস্ব আদায় চালাতে লাগলাে।জমিদার, ইজারাদার, পত্তনিদার, প্রভৃতি রংবেরং এর মধ্যসত্বভােগী শােষকরা গরীব কৃষকদের ওপর নানা প্রকার নির্যাতন চালাতাে।
অসি হুইটলি

অসওয়াল্ড স্টিফেন অসি হুইটলি, সিবিই (; জন্ম: ২৮ মে, ১৯৩৫) কাউন্টি ডারহামের লো ফেল এলাকায় জন্মগ্রহণকারী বিখ্যাত ও সাবেক প্রথম-শ্রেণীর ইংরেজ ক্রিকেট তারকা। প্রথম-শ্রেণীর ইংরেজ কাউন্টি ক্রিকেটে ওয়ারউইকশায়ার ও গ্ল্যামারগনের প্রতিনিধিত্ব করেছেন। তন্মধ্যে, ১৯৬১ থেকে ১৯৬৬ সময়কালে গ্ল্যামারগনের অধিনায়কের দায়িত্বে ছিলেন। এছাড়াও, কেমব্রিজ বিশ্ববিদ্যালয়ের পক্ষেও খেলেছেন অসি হুইটলি। দলে তিনি মূলতঃ ডানহাতি ফাস্ট-মিডিয়াম বোলিং করতেন। এছাড়াও, নিচেরসারিতে ডানহাতে ব্যাটিং করতেন তিনি।
বার্মিংহামের কিং এডওয়ার্ডস স্কুলে অধ্যয়ন করেন। এরপর কেমব্রিজের গনভিল ও কাইয়াস কলেজে ভর্তি হন। দীর্ঘদেহী, খোলামেলা চুলের অধিকারী অসি হুইটলি মিডিয়াম বোলার হিসেবে খেলতেন। ১৯৫৮ সালে কেমব্রিজ বিশ্ববিদ্যালয়ের পক্ষে খেলায় অংশগ্রহণের মাধ্যমে পাদপ্রদীপে চলে আসেন। এ সময় বিশ্ববিদ্যালয়ের পক্ষে ১৮-এর নিচে গড়ে রান দিয়ে সর্বাধিকসংখ্যক ৮০ উইকেট পান।
বিশ্ববিদ্যালয়ের ছুটির দিনগুলোয় ওয়ারউইকশায়ারের পক্ষে খেলে সীমিত পর্যায়ের সফলতা পান। তবে, ১৯৫৯ সালে কাউন্টি দলটিতে পূর্ণাঙ্গকালীন খেলে তুলনামূলকভাবে অধিক রান খরচ করে শতাধিক উইকেট লাভ করেন। ১৯৬০ সালে আবারও এ সফলতা পান। কিন্তু, মৌসুম শেষে গ্ল্যামারগনে চলে আসেন। সেখানে ১৯৪৭ সাল থেকে দলের অধিনায়কের দায়িত্বে পালনকারী উইল্ফ উলারের স্থলাভিষিক্ত হন তিনি। কয়েক মৌসুম টেস্ট বোলার জেফ জোন্সের সাথে নতুন বল নিয়ে বোলিং উদ্বোধনে নামতেন। অধিনায়ক হিসেবে ছয় বছর ২০ রানেরও কম খরচায় ছয় শতাধিক উইকেট পেয়েছিলেন। ১৯৬৬ মৌসুম শেষে অধিনায়কের দায়িত্ব থেকে অব্যাহতি নেন।
১৯৬৭ সালে কেবলমাত্র কয়েকটি খেলায় অংশ নিয়েছিলেন তিনি। ১৯৬৮ সালের শুরুতে আঘাতের কবলে পড়েন তিনি। তাসত্ত্বেও ১৬টি কাউন্টি চ্যাম্পিয়নশীপের খেলায় অংশগ্রহণের সুযোগ পেয়েছিলেন। বোলিংয়ে বেশ সফলতা পান। ১৩ রানেরও কম খরচায় ৮২ উইকেট শিকার করেছিলেন তিনি। এরফলে ঐ মৌসুমে জাতীয় গড়ে শীর্ষস্থান দখল করেছিলেন।
ঘরোয়া ক্রিকেটে দূর্দান্ত ক্রীড়াশৈলী প্রদর্শনের স্বীকৃতিস্বরূপ ১৯৬৯ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হন অসি হুইটলি।
১৯৬৯ সালে গ্ল্যামারগনের চ্যাম্পিয়নশীপের শিরোপা বিজয়ের মৌসুমে স্বল্প কয়েকটি খেলায় অংশগ্রহণ করেছিলেন।
পরবর্তী শীতকালে উদযাপিত ওয়েস্ট ইন্ডিজের বিপক্ষে একটি খেলায় অংশগ্রহণের পর অবসর গ্রহণ করেন। সবগুলো খেলায় অংশ নিয়ে ২১ রানেরও কম গড়ে ১,০৯৯ রান তুলেছিলেন। তবে, ব্যাটিং করার জন্যে তাকে কখনো দশ নম্বরের উপরে নিয়ে আসা হয়নি। শেষ দুইটি স্থানের জন্যে জেফ জোন্সের সাথে স্থান অদল-বদল করতেন অসি হুইটলি। উইকেট লাভের তুলনায় কোনক্রমে রান অতিক্রম করতে পেরেছিল। কাউন্টি ক্রিকেটে সর্বোচ্চ রান করেছেন মাত্র ২১। তবে উৎসবমুখর খেলায় জেন্টলম্যানের সদস্যরূপে ১৯৬১ সালে ৩৪ রানে অপরাজিত ছিলেন। এ পর্যায়ে ১০ম উইকেটে ট্রেভর বেইলি’র সাথে ৫৫ রানের জুটি গড়েন।
অবসর গ্রহণের পর কাউন্টি ও জাতীয় পর্যায়ে প্রথিতযশা ক্রিকেট প্রশাসকের ভূমিকায় অবতীর্ণ হয়েছেন। ইংল্যান্ড টেস্ট ক্রিকেট দল নির্বাচকের দায়িত্ব পালনসহ টেস্ট ও কাউন্টি ক্রিকেট বোর্ডের সভাপতির দায়িত্ব পালন করেন। পাশাপাশি গ্ল্যামারগনের সভাপতিত্ব করেন তিনি। ১৯৭৭ সালে নববর্ষের সম্মাননায় সিবিই পদবীতে ভূষিত হন।
সালামওয়েব

সালামওয়েব ব্রাউজার একটি ক্রোমিয়াম-নির্ভর ব্রাউজার যেটি তৈরি করেছে দুবাইয়ের সংস্থা সালাম ওয়েব টেকনোলজিস ডিএমসিসি। সর্ব সাধারণের জন্য তৈরি হলেও এটি প্রধানত মুসলমান সম্প্রদায়ের জন্য। এটি শরিয়াহ, ইসলামী আইন এবং প্রথা মান্য করে এবং মুসলিম সম্মত ওয়েব ব্রাউজার বলে প্রত্যয়িত। মুসলমানদের জন্য বিশেষ ভাবে তৈরি হওয়া ডিজিটাল পরিবেশের প্রধান উপাদান হলো এই ব্রাউজার। এছাড়াও “সালামটুডে”র মতো আন্তর্জাতিক এবং স্থানীয় ভাষায় পড়ার অনলাইন ম্যাগাজিনের মতো ওয়েব অ্যাপস রয়েছে।
সালামওয়েব মাইক্রোসফট উইন্ডোজ, ম্যাক ওএস এন্ড্রইড এবং আইওএস -এ উপলব্ধ। এটি একাধিক ভাষা সমর্থন করে যেমন ইংরেজি, বাহাসা (মালয়েশীয় ও ইন্দোনেশীয়),উর্দু, আরবি, রুশ, তুর্কি এবং বাংলা।
সালামওয়েবকে আমানিয়ে ইন্টারন্যাশনাল শরিয়াহ সুপারভাইজরি বোর্ড মুসলিম-শিষ্ট হিসাবে প্রত্যয়িত করেছে এবং ডিসেম্বর ২০১৯ পর্যন্ত, এটিই একমাত্র ব্রাউজার যা এই ধরনের সার্টিফিকেশন পেয়েছে। এটি মালয়েশিয়ান ডিজিটাল ইকোনমি কর্পোরেশন কর্তৃক ইসলামিক ডিজিটাল ইকোনমি গাইড (মিয়ায়ার) এর সাথে সঙ্গতিপূর্ণ বলে অনুমোদিত হয়েছে।
সালামওয়েব ব্যবহারকারী এবং প্রযুক্তিগতভাবে উন্নত সমালোচকদের কাছ থেকে ইতিবাচক পর্যালোচনা পেয়েছে। ব্লুমবার্গ নিউজের মতে, ইন্টারনেটে গোপনীয়তা, পক্ষপাতিত্ব এবং অনলাইন অপব্যবহারের বিষয়ে উদ্বেগ বাড়ার সময়ে ইসলামিক মূল্যবোধের সাথে সঙ্গতিপূর্ণ একটি ব্রাউজারের চাহিদা রয়েছে। ফাইন্যান্সিয়াল ম্যানেজমেন্ট রিপোর্ট অনুযায়ী, সালামওয়েব মুসলিমদের জন্য বিকল্প হিসেবে জনপ্রিয়তা অর্জন করছে, যারা ইসলামিক মূল্যবোধের সাথে সংযুক্ত বিষয়বস্তু পছন্দ করে।
টেকওয়্যার এশিয়া এবং মাইএভরিডেটেক এর মতে, ব্রাউজারটি হারাম বিষয়বস্তু, অর্থাৎ মুসলিমদের জন্য নিষিদ্ধ বা আপত্তিকর বিষয়বস্তু রোধ করার ক্ষেত্রে বেশিরভাগই কার্যকর।
হিউ ব্রমলি-ডেভেনপোর্ট

হিউ রিচার্ড ব্রমলি-ডেভেনপোর্ট, ওবিই (; জন্ম: ১৮ আগস্ট, ১৮৭০ - মৃত্যু: ২৩ মে, ১৯৫৪) চেশায়ারের কেপসথর্ন হল এলাকায় জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৯৬ থেকে ১৮৯৯ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর কাউন্টি ক্রিকেটে মিডলসেক্সের পক্ষে খেলেছেন তিনি। এছাড়াও কেমব্রিজ বিশ্ববিদ্যালয়ের পক্ষে খেলেছেন তিনি। দলে মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি বামহাতি ফাস্ট বোলিং করতেন হিউ ব্রমলি-ডেভেনপোর্ট।
প্রথম বিশ্বযুদ্ধে রয়্যাল ইঞ্জিনিয়ার্স হিসেবে কাজ করেছেন। যুদ্ধে অসামান্য অবদান রাখার স্বীকৃতিস্বরূপ ওবিই পদবীতে ভূষিত হন।
এটন কলেজে অধ্যয়ন শেষে কেমব্রিজের ট্রিনিটি কলেজে পড়াশোনা করেছেন। ১৮৯২ থেকে ১৮৯৩ সময়কালে কেমব্রিজ বিশ্ববিদ্যালয়ের পক্ষে প্রথম-শ্রেণীর ক্রিকেটে অংশগ্রহণ করেছেন হিউ ব্রমলি-ডেভেনপোর্ট। এরপর ১৮৯৬ থেকে ১৮৯৮ সাল পর্যন্ত মিডলসেক্সের পক্ষে খেলেছেন।
সমগ্র খেলোয়াড়ী জীবনে চার টেস্টে অংশগ্রহণ করার সুযোগ পেয়েছেন। অংশগ্রহণকৃত চার টেস্টের সবকটিতেই প্রতিপক্ষীয় দল ছিল দক্ষিণ আফ্রিকা। ১৮৯৫-৯৬ মৌসুমে স্যার টিম ও’ব্রায়ানের নেতৃত্বে ইংরেজ দল তিন টেস্ট নিয়ে গড়া সিরিজ খেলার উদ্দেশ্যে দক্ষিণ আফ্রিকা গমন করে। ১৩ ফেব্রুয়ারি, ১৮৯৬ তারিখে পোর্ট এলিজাবেথের ক্রুসেডার্স গ্রাউন্ডে অনুষ্ঠিত খেলায় স্বাগতিক দক্ষিণ আফ্রিকার বিপক্ষে সিরিজের প্রথম টেস্টে অভিষেক ঘটে তার। ঐ টেস্টে দক্ষিণ আফ্রিকার পক্ষে - এফ.জে. কুক, আর.এ. গ্লিসন, সি.এফ.ডব্লিউ. হাইম, জে. মিডলটন, আর.এম. পুর, জে.এইচ. সিনক্লেয়ার, জে.টি. উইলোবি এবং ইংল্যান্ডের পক্ষে - এইচ.আর. ব্রোমলি-ডেভেনপোর্ট, এইচ.আর. বাট, সি. বি. ফ্রাই, দ্য সেভেন্থ লর্ড হক, টি.ডব্লিউ. হেওয়ার্ড, এ.জে.এল. হিল, এ.এম. মিলার, সি.ডব্লিউ. রাইট, এস.এম.জে. উডসের একযোগে অভিষেক পর্ব সম্পন্ন হয়েছিল।
দক্ষিণ আফ্রিকার এ. বি. ট্যানক্রেড, ইন্স, রিচার্ডস ও রো - সম্পূর্ণরূপেই ব্যর্থ হয়েছিলেন। জর্জ লোহম্যান দ্বিতীয় ইনিংসে অসাধারণ বোলিংশৈলী উপহার দেন। হ্যাট্রিকসহ ৮/৭ করেন ও স্বাগতিকদেরকে মাত্র ৩০ রানে গুটিয়ে দেন। দক্ষিণ আফ্রিকার ঐ ইনিংসটি ১৯৫৪-৫৫ মৌসুমে নিউজিল্যান্ডের ২৬ রান করা পর্যন্ত সর্বনিম্ন দলীয় ইনিংসরূপে স্বীকৃতি পায়। খেলায় তার দল ২৮৮ রানে বিজয়ী হয়েছিল।
টেস্ট ক্রিকেটারদের মধ্যে লক্ষ্মণ শিবরামকৃষ্ণাণের সাথে যৌথভাবে দীর্ঘ বংশগত নাম ধারণ করে আছেন হিউ ব্রমলি-ডেভেনপোর্ট। ২৩ মে, ১৯৫৪ তারিখে ৮৩ বছর বয়সে লন্ডনের দক্ষিণ কেনসিংটন এলাকায় হিউ ব্রমলি-ডেভেনপোর্টের দেহাবসান ঘটে।
কালনা বিধানসভা কেন্দ্র

কালনা (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র। এই কেন্দ্রটি তপসিলি জাতির জন্য সংরক্ষিত।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৬৪ নং কালনা বিধানসভা (এসসি) কেন্দ্রটি কালনা পৌরসভা, কালনা-২ সমষ্টি উন্নয়ন ব্লক এবং বাগনাপাড়া, হাটকালনা এবং কৃষ্ণদেবপুর গ্রাম পঞ্চায়েত গুলি কালনা-১ সমষ্টি উন্নয়ন ব্লক গুলির অন্তর্গত।
কালনা বিধানসভা কেন্দ্রটি ৩৮ নং বর্ধমান পূর্ব লোকসভা কেন্দ্র এর অন্তর্গত। পূর্বে এই কেন্দ্রটি কাটোয়া লোকসভা কেন্দ্র এর অন্তর্গত।
২০০৬ সালের বিধানসভা নির্বাচনে, সিপিআই (এম) এর অঞ্জলি মণ্ডল কালনা কেন্দ্র থেকে জয়ী হন, তার নিকটতম প্রতিদ্বন্দ্বী তৃণমূল কংগ্রেসের আশিষ চক্রবর্তীকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর অঞ্জু কর ২০০১, ১৯৯৬, ১৯৯১, ১৯৮৭ এবং ১৯৮২ সালে তার নিকটতম প্রতিদ্বন্দ্বী ২০০১ সালে তৃণমূল কংগ্রেসের শ্রীধর ব্যানার্জীকে পরাজিত করেন, ১৯৯৬ সালে কংগ্রেসের লক্ষ্মণ কুমার রায়কে, ১৯৯১ এবং ১৯৮৭ সালে কংগ্রেসের ধীরেন্দ্রনাথ চট্টোপাধ্যায়কে পরাজিত করেন এবং ১৯৮২ সালে কংগ্রেসের সুধীর ঘোষকে পরাজিত করেন। সিপিআই (এম) এর গুরুপ্রসাদ সিনহা রায় ১৯৭৭ সালে জনতা পার্টির দেবেন্দ্র বিজয় ঘোষকে পরাজিত করেন।
কংগ্রেসের নুরুল ইসলাম মোল্লা ১৯৭২ সালে কালনা বিধানসভা কেন্দ্র থেকে জয়ী হন। সিপিআই (এম) এর হরে কৃষ্ণ কোনার ১৯৭১, ১৯৬৯, ১৯৬৭ এবং ১৯৬২ সালে (সিপিআই) জয়ী হন। ১৯৫৭ এবং ১৯৫১ সালে এই কেন্দ্রে যৌথ আসন ছিল। ১৯৫৭ সালে সিপিআই এর হরে কৃষ্ণ কোনার এবং জমাদার মাঝি উভয়ই জয়ী হন। স্বাধীন ভারতের প্রথম নির্বাচনে ১৯৫১ সালে, কংগ্রেসের বৈদ্যনাথ সাঁওতাল এবং রাসবিহারী সেন উভয়ই জয়ী হন।
ছিন্নমস্তা, নেপাল

ছিন্নমস্তা হল দক্ষিণ-পূর্ব নেপালের সগরমাথা অঞ্চলের সপ্তরী জেলায় অবস্থিত একটি গ্রাম উন্নয়ন সমিতি (বা গাঁওপালিকা)। ২০১১ সালের জনগণনা অনুযায়ী, এই গ্রামে ১,৯১৬টি বাড়িতে মোট ১০,১৩৬ জন মানুষ বাস করে।
নেপালের রাজধানী থেকে এটি ৪৮২ কিলোমিটার পূর্বে ও রাজবিরাজ থেকে এটি ১০ কিলোমিটার দক্ষিণে অবস্থিত।
জ্যাক বারেট

জন এডওয়ার্ড বারেট (; জন্ম: ১৫ অক্টোবর, ১৮৬৬ - মৃত্যু: ৬ ফেব্রুয়ারি, ১৯১৬) ভিক্টোরিয়ার দক্ষিণ মেলবোর্নে জন্মগ্রহণকারী অস্ট্রেলীয় আন্তর্জাতিক ক্রিকেটার ও অস্ট্রেলীয় রুলস ফুটবলার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৮৯০ সময়কালে সংক্ষিপ্ত সময়ের জন্যে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছিলেন।
ঘরোয়া প্রথম-শ্রেণীর অস্ট্রেলীয় ক্রিকেটে ভিক্টোরিয়া দলের প্রতিনিধিত্ব করেছেন। দলে তিনি মূলতঃ ডানহাতি মিডিয়াম বোলার হিসেবে খেলতেন। এছাড়াও, বামহাতে কার্যকরী ব্যাটিংশৈলী প্রদর্শন করেছিলেন জ্যাক বারেট।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করার সুযোগ পেয়েছিলেন। ২১ জুলাই, ১৮৯০ তারিখে ইংল্যান্ডের বিপক্ষে টেস্ট ক্রিকেটে অভিষেক ঘটে জ্যাক বারেটের। অস্ট্রেলিয়ার টেস্ট ক্রিকেটের ইতিহাসের প্রথম ব্যাটসম্যান হিসেবে জ্যাক বারেট ব্যাটিং করতে নেমে শুরু থেকে শেষ পর্যন্ত অপরাজিত অবস্থায় মাঠে ছাড়েন।
ক্রিকেটে দক্ষতা প্রদর্শনের পাশাপাশি জ্যাক বারেট শীর্ষস্থানীয় অস্ট্রেলীয় রুলস ফুটবলার ছিলেন। ১৮৮০-এর দশকের শেষদিক থেকে ১৮৯০-এর দশকের শুরুরদিক পর্যন্ত সাউথ মেলবোর্ন ফুটবল ক্লাবের পক্ষে খেলেছেন। তন্মধ্যে, ১৮৮৯ সালে ৪০ গোল করে ভিক্টোরিয়ান ফুটবল অ্যাসোসিয়শনে শীর্ষস্থান দখল করেন।
ক্রিকেট খেলা থেকে অবসর গ্রহণের পর চিকিৎসকের ভূমিকায় অবতীর্ণ হয়েছিলেন জ্যাক বারেট। ৬ ফেব্রুয়ারি, ১৯১৬ তারিখে পশ্চিম অস্ট্রেলিয়ার পিক হিল এলাকায় জ্যাক বারেটের দেহাবসান ঘটে।
এস এম শাহাজাদা

এস এম শাহাজাদা একজন বাংলাদেশি রাজনীতিবিদ ও একাদশ জাতীয় সংসদ সদস্য। এস এম শাহাজাদা পটুয়াখালী-৩ আসন থেকে ২০১৮ সালে একাদশ জাতীয় সংসদ নির্বাচনে বাংলাদেশ আওয়ামী লীগের মনোনয়নে সংসদ সদস্য নির্বাচিত হন। ২০২৪ সালে অসহযোগ আন্দোলনের পর রাষ্ট্রপতি মোহাম্মদ সাহাবুদ্দিন জাতীয় সংসদ বিলুপ্ত করলে তিনি সংসদ সদস্য পদ হারান।
এস এম শাহাজাদার জন্ম পটুয়াখালী জেলায়।
এস এম শাহাজাদা ২০১৮ সালে ৩০ ডিসেম্বর বাংলাদেশ আওয়ামী লীগের প্রার্থী হিসাবে পটুয়াখালী-৩ সংসদীয় আসনের জন্য নির্বাচিত হয়েছিলেন। তবে তার মামা কে এম নুরুল হুদা (বাংলাদেশ নির্বাচন কমিশন) প্রধান হওয়ার কারণে তার প্রর্থীতা বিতর্কিত ছিল। তিনি প্রথম বার একাদশ জাতীয় সংসদ নির্বাচনে সংসদ সদস্য নির্বাচিত হয়েছেন।
রাকেশ চৌরাসিয়া

রাকেশ চৌরাসিয়া, (জন্ম ১০ জানুয়ারি, ১৯৭১ এলাহাবাদ ), ভারতীয় বংশীবাদক । সম্পর্কে তিনি হরিপ্রসাদ চৌরাসিয়ার ভাইপো হন। 
২০১৭ সালে তিনি 'ইন্ডিয়ান অফ দ্য ইয়ার' ভূষিত হন। 
২০১৭ সালে বাংলাদেশে অনুষ্ঠিত 'বেঙ্গল উচ্চাঙ্গসঙ্গীত উৎসব' এ তিনি বাঁশিবাদন পরিবেশন করেন।
শ্মশান

শ্মশান হল মৃতদেহ অন্ত্যেষ্টিস্থল। এখানে মৃতদেহ এনে চিতায় দাহ করা হয়। সাধারণতও গ্রাম বা শহরের উপকণ্ঠে কোনও নদী বা জলাশয়ের তীরে শ্মশান গড়ে ওঠে। অধিকাংশ শ্মশানই নদীর ঘাটের কাছে অবস্থিত বলে একে শ্মশানঘাট নামেও চিহ্নিত করা হয়।
"শ্মশান" শব্দটি সংস্কৃত ভাষা থেকে আগত: "শ্ম" শব্দের অর্থ "শব" ("মৃতদেহ") এবং "শান" শব্দটির অর্থ "শন্য" ("বিছানা")। প্রধানত হিন্দুধর্ম, বৌদ্ধধর্ম, শিখধর্ম ও জৈনধর্ম এর 
অনুগামীরা শ্মশানে ধর্মীয়ভাবে মৃতের শেষকৃত্য সম্পন্ন করেন। এছাড়া কিছু নাস্তিক্যবাদে বিশ্বাসী ও অন্যরাও মৃতদেহ দাহ করেন।
ধর্মীয় মতে শশ্মানে দাহ করাকে পঞ্চতত্বএ বিলীন বলা হয়। অর্থাৎ পাঁচটা তত্বে দেহ বিলীন হয়। যথা- অগ্নি, জল, বায়ু, আকাশ ও মাটি
হিন্দু রীতি অনুযায়ী, মৃতদেহকে সৎকারের জন্য শ্মশানে আনা হয়। সেখানে মুখাগ্নিকারীকে দক্ষিণার বিনিময়ে শ্মশানক্ষেত্রের নিকটে বসবাসকারী ডোমের হাত থেকে অগ্নি সংগ্রহ করে চিতা প্রজ্বালিত করতে হয়।
বিভিন্ন হিন্দু শাস্ত্রগ্রন্থে শ্মশান নির্বাচনের স্থান সম্পর্কে বিস্তারিত নির্দেশ দেওয়া হয়েছে: এই স্থান কোনও গ্রামের উত্তর দিকে অবস্থিত হতে হবে এবং শ্মশানের জমির ঢাল দক্ষিণ দিকে থাকতে হবে। সেই সঙ্গে শ্মশানকে কোনও নদী বা জলের উৎসের নিকটবর্তী হতে হবে এবং তা সাধারণের দৃষ্টিপট থেকে একটু দূরে থাকতে হবে।
শ্মশানে মৃতদেহ সাধারণত দাহ করা হয় কাঠের তৈরি চিতায়। তবে আধুনিক কালে ভারতের অনেক শহরে আভ্যন্তরীণ শ্মশানগৃহে বৈদ্যুতিক বা গ্যাসের চুল্লিতেও শবদাহ করা হয়।
হিন্দুরা শ্মশানকে ভূত, প্রেতাত্মা ও উগ্রস্বভাব দেবদেবীদের আবাসস্থল মনে করেন। তান্ত্রিকেরা শ্মশানে তন্ত্রসাধনা করে থাকেন। তাই সাধারণ লোকে রাতে শ্মশানের কাছে যেতে চান না। স্ত্রীলোকের শ্মশানে যাওয়া শাস্ত্রনিষিদ্ধ। পুরুষেরাই শবদাহের জন্য শ্মশানে যেতে পারেন। শুধুমাত্র ডোম ও চণ্ডালেরা শ্মশানে বা শ্মশানের কাছে বাস করে।
শ্মশানক্ষেত্র হল অঘোরী, কাপালিক, কাশ্মীরী শৈব, কৌল প্রভৃতি অধুনা বিরল বামাচারী সাধক সম্প্রদায়ের শবসাধনা জাতীয় বিভিন্ন সাধনার স্থল। ঐন্দ্রজালিক শক্তি অর্জনের জন্য তারা শ্মশানে কালী, তারা, ভৈরব, ভৈরবী, ডাকিনী, বেতাল ইত্যাদির পূজা করেন। বজ্রযান, দোগচেন প্রভৃতি সম্প্রদায়ের [[তিব্বতি বৌদ্ধধর্ম] তান্ত্রিকেরাও একই উদ্দেশ্যে শ্মশানে [[চোদ]], [[ফাওয়া]], [[ঝিত্রো]] ইত্যাদির [[সাধনা]] করেন। [[শ্মশানাধিপতি]] নামে এক দেবতাকে সাধারণত শ্মশানের অধীশ্বর মনে করা হয়।
শ্মশানের উৎপত্তি, ইতিহাস, পুরাণ, জনশ্রুতি, দেবদেবী, শ্মশান সাধনা, প্রাচীন ও মধ‍্যযুগের শ্মশান, শ্মশানের বিবর্তন, লোকাচার, উৎসব প্রভৃতি বিষয় নিয়ে আলোচিত অলোক সরকারের ‘শ্মশান : মিথ পুরাণ ইতিহাস’(প্রথম খণ্ড) এবং ‘শ্মশান: মানুষ পোড়া ধোঁয়ার নির্জন স্মৃতি' (দ্বিতীয় খণ্ড) গ্রন্থের নাম অনুসন্ধিৎসু পাঠকের জন‍্য উল্লেখযোগ্য। লেখক বিস্তৃতভাবে শ্মশানকে দেখতে চেয়েছেন নানান দিক থেকে।
[[বিষয়শ্রেণী:অন্ত্যেষ্টিস্থল]]
[[বিষয়শ্রেণী:সংস্কৃত শব্দ ও শব্দবন্ধ]]
[[বিষয়শ্রেণী:মৃত্যু ও হিন্দুধর্ম]]
[[বিষয়শ্রেণী:শবদাহ]]
[[বিষয়শ্রেণী:বৌদ্ধধর্ম ও মৃত্যু]]
[[বিষয়শ্রেণী:সমাধি স্মৃতিস্তম্ভ ও স্থাপনা]]
[[বিষয়শ্রেণী:ভারতীয় শব্দ ও বাক্যাংশ]]
ফুলবাড়ীয়া কলেজ

ফুলবাড়িয়া কলেজ বাংলাদেশের ফুলবাড়িয়া অঞ্চলে অবস্থিত একটি উচ্চশিক্ষা প্রতিষ্ঠান। কলেজটি ১৯৭২ সালে প্রতিষ্ঠিত হয়। কলেজটি জাতীয় বিশ্ববিদ্যালয়ের অধিভুক্ত। ১৯৭২ খ্রিষ্টাব্দে এ কলেজে স্নাতকোত্তর শিক্ষা কার্যক্রম প্রবর্তিত হয়।
ফুলবাড়ীয়া উপজেলার সর্বোচ্চ বিদ্যাপীঠ হচ্ছে ফুলবাড়ীয়া কলেজ। স্বাধীনতা উত্তর ১৯৭২ সনে মুক্তিযোদ্ধাদের প্রত্যক্ষ সহযোগীতায় এই কলেজের যাত্রা শুরু হয়। শহীদ সৈয়দ নজরুল ইসলাম (মুজিব নগর সরকারের অস্থায়ী রাষ্ট্রপতি) বর্তমান মনোরম পরিবেশে কলেজটির ভিত্তি প্রস্তর স্থাপন করেন। হাঁটি হাঁটি পা পা করে কলেজটি উচ্চ মাধ্যমিক, ডিগ্রী(পাস) থেকে বর্তমানে অনার্স তথা বিশ্ববিদ্যালয় কলেজ হিসেবে প্রতিষ্ঠিত। গতানুগতিক শিক্ষাক্রমের পাশাপাশি সাহিত্য সংস্কৃতি, খেলাধুলা, রোভারিং, বিএনসিসি সহ মেধা বিকাশের সামগ্রিক কর্মকাণ্ডে এই কলেজ দেশের একটি অন্যতম শিক্ষাপ্রতিষ্ঠান।
খুজদার জেলা

খুজদার (উর্দু এবং ) পাকিস্তানের বেলুচিস্তান প্রদেশের একটি জেলা। জেলাটির রাজধানী শহরের নাম হচ্ছে খুজদার নামক শহর।
১৯৭৪ সালে জেলা হিসাবে প্রতিষ্ঠিত না হওয়ার আগ পর্যন্ত এটি কালাত জেলার একটি অন্যতম অংশ হিসেবে পরিচালিত হত। এরপর ১৯৯২ সালের নভেম্বর খুজদার ভূখণ্ডের অংশটি আওয়ারানের নতুন জেলা গঠন করা হয়।
প্রশাসনিকভাবে জেলাটিতে ৫টি তহসিলে বিভক্ত করে গঠতি হয়েছে; যার মধ্যে ৩৪টি ইউনিয়ন পরিষদ রয়েছে: নিম্নে বিস্তারিত তুলে ধরা হলঃ
প্রতিটি তহসিলের ইউনিয়ন পরিষদ নাম নিম্নে দেওয়া হল:
লাসবেলা জেলা

লাসবেলা (উর্দু এবং ) পাকিস্তানের বেলুচিস্তান প্রদেশের একটি উপকূলীয় জেলা। ১৯৫৪ সালের ৩০ জুন তারিখে জেলাটি কালাত বিভাগের একটি পৃথক জেলা হিসেবে প্রতিষ্ঠিত হয়। উথাল হচ্ছে জেলাটির প্রধান সদর দপ্তর। জেলাটি মোট ৫টি তহসিল এবং ২২ টি ইউনিয়ন পরিষদে বিভক্ত হয়ে গঠিত হয়েছে।
প্রশাসনিকভাবে লাসবেলা জেলাটিতে ৫টি তহসিল এবং ২২ টি ইউনিয়ন পরিষদ নিয়ে গঠিত হয়ছে। নিম্নে নামগুলি তুলে ধরা হলো:
ইউনিয়ন পরষদের নাম নিম্নে দেওয়া হলঃ
তহসিল বেলা
তহসিল উথাল
তহসিল হাব
তহসিল দুরেজি
মিনীষা লাম্বা

মিনীষা লাম্বা (জন্ম: ১৮ জানুয়ারি ১৯৮৫) হলেন একজন ভারতীয় অভিনেত্রী, যিনি ২০০৫ সাল হতে ২০১৪ সাল পর্যন্ত হিন্দি চলচ্চিত্রে অভিনয় করেছেন। তিনি ২০০৫ সালে মুক্তিপ্রাপ্ত ইয়াহান চলচ্চিত্রের মাধ্যমে বলিউডে অভিষেক করেছেন। তার অভিনীত চলচ্চিত্রসমূহের মধ্যে হানিমুন ট্র্যাভেলস প্রাইভেট লিমিটেড (২০০৭), বাচনা এ হাসিনো (২০০৮), ওয়েল ডান আব্বা (২০০৯) এবং ভেজা ফ্রাই ২ (২০১১) উল্লেখযোগ্য। ২০১৪ সালে, তিনি কালারসে সম্প্রচারিত জনপ্রিয় অনুষ্ঠান বিগ বস ৮-এ অংশগ্রহণ করেন, যেখানে তিনি ১৫তম স্থান অধিকার করেন।
মিনীষা লাম্বা ১৯৮৫ সালের ১৮ই জানুয়ারি তারিখে নতুন দিল্লির একটি শিখ পরিবারে জন্মগ্রহণ করেন। তার বাবা হলেন কাওয়েল লাম্বা, মা হলেন মঞ্জু লাম্বা এবং ভাই হলেন করণবীর লাম্বা। তিনি এক বছর যাবত চেন্নাইয়ের ছেত্তিনাদ বিদ্যাশ্রম স্কুল পড়াশোনা করেন এবং অতঃপর তিনি শ্রীনগরের আর্মি পাবলিক স্কুলে ভর্তি হন, যেখানে তিনি তার স্কুলের শিক্ষা সম্পন্ন করেছেন। তিনি দিল্লি বিশ্ববিদ্যালয়ের মিরান্ডা হাউস হতে ইংরেজি (স্নাতক) বিভাগে পড়াশুনা করেন।
২০১৫ সালের ৬ই জুলাই তারিখে মিনীষা তার দীর্ঘ-দিনের প্রেমিক রায়ান থ্যামের সাথে বিবাহ বন্ধনে আবদ্ধ হন। রায়ান থ্যাম হচ্ছেন জুহুর একটি নাইটক্লাবের মালিক এবং পূজা বেদীর চাচাতো ভাই।
উৎপাদন ব্যয় হিসাববিজ্ঞান

উৎপাদন ব্যয় হিসাববিজ্ঞান (Production Cost Accounting) একটি ব্যবসায়িক পরিসংখ্যানের বিভাগ যা ব্যবসায়ে উৎপাদন কর্মকাণ্ডের ব্যয়ের পরিসংখ্যান করে। এটি প্রতিষ্ঠানের উৎপাদন পদার্থ, শ্রম, সরবরাহ এবং বাণিজ্যিক সেবা উপাদানগুলির খরচ নির্ধারণ ও মাপনের জন্য ব্যবহার করা হয়। এটি প্রতিষ্ঠানের উৎপাদন পদার্থগুলির বিক্রয় মূল্য নির্ধারণ, মার্জিন বিশ্লেষণ, লাভাংশ নির্ধারণ এবং ব্যবসায়ের সামরিক এবং আর্থিক সফলতার মাপনে ব্যবহৃত হয়।
উৎপাদন ব্যয় হিসাববিজ্ঞানের মাধ্যমে প্রতিষ্ঠান বিভিন্ন ধরনের ব্যয় আইডেন্টিফাই করতে পারে, যেমন সরাসরি উৎপাদন ব্যয়, প্রতিরূপ ব্যয় এবং আদান-প্রদান ব্যয়। এর মাধ্যমে উৎপাদন ব্যয়ের বিভিন্ন উৎপাদন খরচ, আপেক্ষিক মানগত ব্যয়, পূর্বের ব্যয় হল লিপিবদ্ধকরণ, শ্রেণীবদ্ধকরণ, বিশ্লেষণ, সারসংক্ষেপ, এবং একটি প্রক্রিয়ার সাথে যুক্ত খরচ বরাদ্দ করার প্রক্রিয়া, এবং তারপরে ব্যয় নিয়ন্ত্রণের জন্য বিভিন্ন কর্মসূচি উন্নয়ন করা। এর লক্ষ্য হল ব্যবসায়ের অনুশীলনগুলি কীভাবে অনুকূলিত করা যায় সেই বিষয়ে পরিচালনার পরামর্শ দেওয়া এবং ব্যয় দক্ষতা এবং সামর্থ্যের উপর ভিত্তি করে প্রক্রিয়া। ব্যয় অ্যাকাউন্টিং ব্যবস্থাপনায় বর্তমান অপারেশন নিয়ন্ত্রণের বিস্তারিত খরচ তথ্য প্রদান করে এবং ভবিষ্যতের জন্য পরিকল্পনা করে।
যেহেতু পরিচালকরা শুধুমাত্র তাদের নিজস্ব সংস্থার জন্য সিদ্ধান্ত গ্রহণ করেন, তাই তথ্যগুলি অন্যান্য সংস্থার অনুরূপ তথ্যের সাথে তুলনা করার প্রয়োজন নেই। পরিবর্তে, তথ্য একটি নির্দিষ্ট পরিবেশের জন্য প্রাসঙ্গিক হতে হবে। উৎপাদন ব্যয় হিসাববিজ্ঞান তথ্য সাধারণত আর্থিক হিসাববিজ্ঞান তথ্যে ব্যবহার করা হয়, কিন্তু এটির প্রাথমিক ফাংশন পরিচালকদের দ্বারা সিদ্ধান্ত নেওয়ার জন্য ব্যবহার করা জন্য হয়।
নিম্নলিখিত বিভিন্ন উৎপাদন ব্যয় হিসাববিজ্ঞান পন্থা হল:
প্রাথমিক খরচ উপাদানগুলো হল:
উপকরণগুলিি সরাসরি কোনও পণ্যতে অবদান রাখে এবং প্রস্তুুতকৃত পণ্যগুলিতে সহজেই সনাক্তযোগ্য হয় সরাসরি উপকরণ বলে। উদাহরণস্বরূপ, বইয়ের কাগজ, আসবাবের কাঠ, পানির ট্যাংকের প্লাস্টিক এবং জুতার চামড়া সরাসরি উপকরণ।
শ্রমিকদের বা কর্মীদের একটি দলকে দেওয়া যেকোন মজুরি যা সরাসরি উৎপাদন, তত্ত্বাবধান, রক্ষণাবেক্ষণ, মালামাল বা পণ্যের পণ্য সম্পর্কিত কোনও নির্দিষ্ট ক্রিয়াকলাপের সাথে সরাসরি সম্পর্কযুক্ত এবং সরাসরি পণ্যগুলিতে কাঁচামাল রূপান্তরিত করতে সরাসরি সহযোগিতা করতে পারে তাই সরাসরি শ্রম। প্রশিক্ষক বা শিক্ষানবিশকে প্রদত্ত মজুরি সরাসরি শ্রমের বিভাগের অধীনে আসে না কারণ তাদের কোন উল্লেখযোগ্য মান নেই।
এই শ্রেণীগুলি নমনীয় এবং কখনও কখনও অধিক্রমণ হয়। উদাহরণস্বরূপ, কিছু কোম্পানিগুলিতে, মেশিনের খরচ ওভারহেড থেকে পৃথক করা হয় এবং একেবারে আলাদা উপাদান হিসাবে রিপোর্ট করা হয় এবং বেতন খরচগুলি কখনও কখনও অন্য উৎপাদন খরচ থেকে পৃথক করা হয়।
মেমারি বিধানসভা কেন্দ্র

মেমারী (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র। 
ভারতের সীমানা পুনর্নির্ধারণ কমিশনের নির্দেশিকা অনুসারে, ২৬৫ নং মেমারি বিধানসভা কেন্দ্রটি মেমারি পৌরসভা, মেমারি-১ সমষ্টি উন্নয়ন ব্লক এবং কুচুট এবং সাতগাছিয়া গ্রাম পঞ্চায়েত গুলি মেমারি-২ সমষ্টি উন্নয়ন ব্লক গুলির অন্তর্গত।
মেমারি বিধানসভা কেন্দ্রটি ৩৮ নং বর্ধমান পূর্ব লোকসভা কেন্দ্র এর অন্তর্গত। পূর্বে এই কেন্দ্রটি বর্ধমান লোকসভা কেন্দ্র এর অন্তর্গত।
২০০৬ সালের নির্বাচনে, সিপিআই (এম) এর সন্ধ্যা ভট্টাচার্য মেমারি কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের এস.কে মহম্মদ ইসমাইলকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ২০০১ এবং ১৯৯৬ সালে সিপিআই (এম) এর তাপস চট্টোপাধ্যায় তৃণমূল কংগ্রেসের সৈয়দ মুস্তাক মুর্শেদকে এবং কংগ্রেসের নব কুমার চ্যাটার্জীকে পরাজিত করেন। ১৯৯১, ১৯৮৭ এবং ১৯৮২ সালে সিপিআই (এম) এর মহারাণী কোনার কংগ্রেসের আব্দুল ওহিদমৌলাকে, নব কুমার চ্যাটার্জীকে এবং সব্যসাচী সামন্তকে পরাজিত করেন। ১৯৭৭ সালে সিপিআই (এম) এর বিনয় কোনার জনতা পার্টির সূর্য নারায়ণ পালকে পরাজিত করেন।
১৯৭২ সালে কংগ্রেসের নব কুমার চ্যাটার্জী জয়ী হন। সিপিআই (এম) এর বিনয় কৃষ্ণ কোনার ১৯৭১ এবং ১৯৬৯ সালে জয়ী হন। পি. বিষয়ী ১৯৬৭ সালে জয়ী হন। ১৯৬২ সালে সিপিআই এর সুচন্দ্র সোরেন মেমারি কেন্দ্র থেকে জয়ী হন। এর আগে আসন বিদ্যমান ছিল না।
স্বপন সাহা

স্বপন সাহা (জন্মঃ ১০ই জানুয়ারী ১৯৩০) হলেন বাংলা চলচ্চিত্রের একজন প্রখ্যাত পরিচালক, যিনি প্রায় ১০০-টির কাছাকাছি চলচ্চিত্র পরিচালনা করেছেন। বাংলা চলচ্চিত্রের ইতিহাসে বেশ কয়েকটি বাণিজ্যিকভাবে সফল পরিচালনার সূত্রপাত স্বপন সাহার হাত ধরে ঘটে। সাম্প্রতিকালে তিনি আর সিনেমা বানাননা।
বর্ধমান উত্তর বিধানসভা কেন্দ্র

বর্ধমান উত্তর (বিধানসভা কেন্দ্র) (পূর্বে বর্ধমান নর্থ নামে পরিচিত ছিল) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র। ২০১১ সালে এই কেন্দ্রটি তপসিলি জাতির জন্য সংরক্ষিত হয়।
বর্ধমানে দুটি রাজ্য বিধানসভা কেন্দ্র ছিল - ১.বর্ধমান নর্থ ২.বর্ধমান সাউথ, যা পূর্বে বর্ধমান লোকসভা কেন্দ্র এর অন্তর্গত ছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, বর্ধমান বিধানসভা কেন্দ্রগুলির পুন:রায় নামকরণ করা হয় ১.বর্ধমান দক্ষিণ ২.বর্ধমান উত্তর। ২৬৬ নং বর্ধমান উত্তর (এসসি) বিধানসভা কেন্দ্রটি বর্ধমান-২ সমষ্টি উন্নয়ন ব্লক এবং বেলকাশ, বন্দুল-১, রায়ান-১, রায়ান-২, সরাইটিকর, বাঘার-১ এবং বাঘার-২ গ্রাম পঞ্চায়েত গুলি বর্ধমান-১ সমষ্টি উন্নয়ন ব্লক গুলির অন্তর্গত।
বর্ধমান উত্তর বিধানসভা কেন্দ্রটি ৩৯ নং বর্ধমান-দূর্গাপুর লোকসভা কেন্দ্র এর অন্তর্গত। 
২০০৬ সালের নির্বাচনে, সিপিআই (এম) এর প্রদীপ তাহ বর্ধমান নর্থ কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের দেব নারায়ণ গুহকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ২০০১ এবং ১৯৯৬ সালে সিপিআই (এম) এর নিশীথ অধিকারী কংগ্রেসের লক্ষ্মী নারায়ণ নায়েক এবং রাইমনি দাস উভয়কেই পরাজিত করেন। ১৯৯১ এবং ১৯৮৭ সালে সিপিআই (এম) এর বিনয় কৃষ্ণ চৌধুরী কংগ্রেসের সাধন ঘোষ এবং সন্তোষ সাহা সিকদার উভয়কেই পরাজিত করেন। ১৯৮২ সালে সিপিআই (এম) এর গোস্বামী রামনারায়ণ আইসিএসের লক্ষ্মী নারায়ণ রেজকে পরাজিত করেন। সিপিআই (এম) এর দ্বারকানাথ তাহ ১৯৭৭ সালে কংগ্রেসের সুধীর চন্দ্র দাওনকে পরাজিত করেন।
১৯৭২ সালে কংগ্রেসের কাশিনাথ তাহ জয়ী হন। সিপিআই (এম) এর দেবব্রত দত্ত ১৯৭১ এবং ১৯৬৯ সালে জয়ী হন। সিপিআই (এম) এর সাহেদুল্লাহ ১৯৬৭ সালে জয়ী হন। এর আগে বর্ধমান কেন্দ্রে একক আসন ছিল।
কংগ্রেসের রাধারানী মাহতাব ১৯৬২ সালে বর্ধমান 
কেন্দ্র থেকে জয়ী হন। সিপিআই এর বিনয় চৌধুরী ১৯৫৭ সালে এবং স্বাধীন ভারতের প্রথম নির্বাচন ১৯৫১ সালে, জয়ী হন।
বজ্রযোগিনী

বজ্রযোগিনী (; , Dorjé Neljorma; , ) হলেন এক তান্ত্রিক বৌদ্ধ নারী বুদ্ধ ও ডাকিনী। বজ্রযোগিনীর মূল ভাবটি হল "মহারাগ"। এই মহারাগ হল এমন এক অনুভূতি যা স্বার্থপরতা ও মায়া থেকে সম্পূর্ণ মুক্ত। বজ্রযোগিনী অন্যের কল্যাণের জন্য এবং আত্মকেন্দ্রিকতা ধ্বংস করার জন্য প্রবলভাবে সক্রিয় থাকেন। মনে করা হয়, যে সকল ব্যক্তির অনুভূতিগুলি অত্যন্ত প্রবল, বজ্রযোগিনী তাদের ক্ষেত্রে আদর্শ। কারণ তিনি সেই সকল অনুভূতিকে বুদ্ধসুলভ গুণাবলিতে রূপান্তরিত করেন।
বজ্রযোগিনী একজন অনুত্তরযোগ তন্ত্র ইষ্টদেবতা। ইনি সর্ববুদ্ধডাকিনী নামেও পরিচিতা, যার অর্থ " সকল বুদ্ধের (সার) ডাকিনী"।
বেঁটে শূকর

বেঁটে শূকর ( বৈজ্ঞানিক নাম: Porcula salvania) হিমালয়ের পাদদেশে ৩০০ মি (৯৮০ ফুট) পর্যন্ত উচ্চতায় অবস্থিত পললীয় তৃণভূমির একটি সুইড পরিবারের একটি ছোট্ট প্রাণী। বর্তমানে, এদেরকে ভারতের আসাম এবং সম্ভবত দক্ষিণ ভুটানে পাওয়া যায়। এদের সংখ্যা ২৫০ টিরও কম বলে অনুমান করা হয়, এটি আইইউসিএন লাল তালিকায় বিপন্ন হিসাবে তালিকাভুক্ত হয়।
ভাতাড় বিধানসভা কেন্দ্র

ভাতার ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৬৭ নং ভাতার বিধানসভা কেন্দ্রটি ভাতার সমষ্টি উন্নয়ন ব্লক এবং কুরমুন-১ এবং ক্ষেতিয়া গ্রাম পঞ্চায়েত গুলি বর্ধমান-১ সমষ্টি উন্নয়ন ব্লক গুলির অন্তর্গত।
ভাতার বিধানসভা কেন্দ্রটি ৩৯ নং বর্ধমান-দূর্গাপুর লোকসভা কেন্দ্র এর অন্তর্গত। পূর্বে এই কেন্দ্রটি বর্ধমান লোকসভা কেন্দ্র এর অন্তর্গত।
 
সিপিআই (এম) এর সৈয়দ মহ. মাসিহ ২০০৬ সালে ভাতার কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের বনমালি হাজরাকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ২০০১ এবং ১৯৯৬ সালে সিপিআই (এম) এর সুভাষ মণ্ডল তৃণমূল কংগ্রেস বনমালী হাজরাকে এবং কংগ্রেসের সুশান্ত ঘোষকে পরাজিত করেন। ১৯৯১ সালে সিপিআই (এম) এর মেহবুব জাহেদী কংগ্রেসের ভোলানাথ সেনকে পরাজিত করেন। ১৯৮৭ এবং ১৯৮২ সালে সিপিআই (এম) এর সৈয়দ মহ. মাসিহ কংগ্রেসের বনমালী হাজরাকে এবং ভোলানাথ সেনকে উভয়ই পরাজিত করেন। ১৯৭৭ সালে কংগ্রেসের ভোলানাথ সেন ফরওয়ার্ড ব্লক এর শক্তিপদ চট্টোপাধ্যায়কে পরাজিত করেন।
কংগ্রেসের ভোলানাথ সেন ১৯৭২ সালে জয়ী হন। সিপিআই (এম) এর অনাথ বন্ধু ঘোষ ১৯৭১ সালে জয়ী হন। ১৯৬৯ সালে সিপিআইয়ের অশ্বিনী রায় জয়ী হন। কংগ্রেসের এস. হাজরা ১৯৬৭ সালে জয়ী হন। সিপিআই এর অশ্বিনী রায় ১৯৬২ সালে জয়ী হন। ১৯৫৭ সালে কংগ্রেসের অবলতা কুণ্ডু জয়ী হন।
পূর্বস্থলী দক্ষিণ বিধানসভা কেন্দ্র

পূর্বস্থলী দক্ষিণ (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, পূর্বস্থলী এবং নাদনঘাট দুটি কেন্দ্র বিদ্যমান ছিল, তার পরিবর্তে পূর্বস্থলী দুটি কেন্দ্র হয়। ১.পূর্বস্থলী দক্ষিণ বিধানসভা কেন্দ্র ২.পূর্বস্থলী উত্তর বিধানসভা কেন্দ্র। ২৬৮ নং পূর্বস্থলী দক্ষিণ বিধানসভা কেন্দ্রটি নান্দাই, কাকুড়িয়া, বেগপুর, আটঘরিয়া সিমলোন, ধাত্রীগ্রাম এবং সুলতানপুর গ্রাম পঞ্চায়েত গুলি কালনা-১ সমষ্টি উন্নয়ন ব্লক এবং নসরতপুর, সমুদ্রগড়, বগপুর, শ্রীরামপুর ও নাদনঘাট গ্রাম পঞ্চায়েত গুলি পূর্বস্থলী-১ সমষ্টি উন্নয়ন ব্লক গুলির অন্তর্গত।
পূর্বস্থলী দক্ষিণ বিধানসভা কেন্দ্রটি ৩৮ নং বর্ধমান পূর্ব লোকসভা কেন্দ্র এর অন্তর্গত। পূর্বে এই কেন্দ্রটি কাটোয়া লোকসভা কেন্দ্র এর অন্তর্গত।
২০১১ - বর্তমান - স্বপন দেবনাথ (তৃণমূল)